Príloha k uzneseniu 1.2.1_hodnotenie_výskumu
Kritériá na hodnotenie úrovne výskumnej, vývojovej, umeleckej a ďalšej tvorivej činnosti v rámci komplexnej akreditácie činností vysokej školy

(1)	Zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon“) ustanovuje v § 82 ods. 7, že Akreditačná komisia pri výkone svojej pôsobnosti používa kritériá, ktoré navrhuje  a po vyjadrení orgánov reprezentácie vysokých škôl schvaľuje Ministerstvo školstva, vedy, výskumu a športu SR (ďalej len „ministerstvo“).
(2)	Tento materiál obsahuje súbor kritérií, ktoré Akreditačná komisia používa podľa § 84 ods. 4 písm. d) zákona pri hodnotení výskumnej, vývojovej, umeleckej a ďalšej tvorivej činnosti vysokej školy (ďalej len „výskum“)).
(3)	Hodnotenie výskumu sa uskutočňuje po fakultách vysokej školy a po oblastiach výskumu, v ktorých fakulta uskutočňuje výskumnú činnosť. Ak sa na vysokej škole uskutočňuje výskum aj mimo fakúlt (napríklad na pracoviskách, ktoré nie sú súčasťou fakulty), celý tento výskum sa hodnotí rovnako, ako keby ho uskutočňovala jedna osobitná fakulta. To isté platí, ak sa vysoká škola nečlení na fakulty.
(4)	Stanovenie oblastí výskumu na účely hodnotenia (ďalej len „hodnotená oblasť“) vychádza z podskupín študijných odborov Sústavy študijných odborov vysokoškolského vzdelávania Slovenskej republiky. Zoznam hodnotených oblastí a k nim patriacich študijných odborov je v prílohe 2. Pri zmene sústavy študijných odborov ministerstvo na návrh Akreditačnej komisie schváli jej premietnutie do zoznamu hodnotených oblastí.
(5)	Na účely hodnotenia výskumu podľa týchto kritérií sa akademickým zamestnancom fakulty rozumie každý vysokoškolský učiteľ  (okrem hosťujúcich profesorov a lektorov) a výskumný pracovník s vysokoškolským vzdelaním druhého stupňa, ktorý
a)	je k 31.12. posledného roka hodnoteného obdobia podľa odseku 7 zamestnaný na vysokej škole na ustanovený týždenný pracovný čas a zaradený na fakulte, a to súvislo aspoň po dobu troch rokov, alebo
b)	bol počas hodnoteného obdobia zamestnaný na vysokej škole na ustanovený týždenný pracovný čas a zaradený na fakulte aspoň po dobu štyroch rokov.
(6)	Pri hodnotení výskumu sa hodnotia nasledovné atribúty:
a)	výstupy výskumu (ďalej tiež „atribút výstupov“),
b)	prostredie pre výskum (ďalej tiež „atribút prostredia“),
c)	ocenenie výsledkov výskumu (ďalej tiež „atribút ocenenia“).
(7)	Vzhľadom na šesťročný interval komplexných akreditácií sa pri hodnotení atribútov uvedených v odseku 6 berie do úvahy obdobie šiestich kalendárnych rokov pred rokom, v ktorom vysoká škola predkladá podklady na hodnotenie v rámci komplexnej akreditácie (ďalej len „hodnotené obdobie“). Ak fakulta existuje menej ako 6 rokov pred rokom, v ktorom vysoká škola predkladá podklady na hodnotenie v rámci komplexnej akreditácie, berie sa za hodnotené obdobie celé obdobie jej existencie pred rokom, v ktorom vysoká škola predkladá podklady na hodnotenie v rámci komplexnej akreditácie. Hodnotia sa len vysoké školy a fakulty, ktoré pôsobia aspoň štyri roky pred rokom, v ktorom majú predložiť podklady na komplexnú akreditáciu. Ak vysoká škola alebo fakulta splynula počas hodnoteného obdobia s inou vysokou školou alebo fakultou, zohľadňuje sa to rovnako, akoby splynuli na začiatku hodnoteného obdobia. Hodnotia sa aj fakulty, ktoré vysoká škola zrušila, ak počas hodnoteného obdobia existovali najmenej štyri roky.
(8)	Na účely hodnotenia atribútu výstupov zaradí vysoká škola jednotlivých akademických zamestnancov podľa oblasti ich výskumnej činnosti do niektorej z oblastí výskumu, v ktorej sa fakulta, na ktorej sú zaradení, hodnotí. Jeden akademický zamestnanec môže byť zaradený len v jednej oblasti výskumu.
(9)	Za jednotlivé fakulty a oblasti výskumu predloží vysoká škola zoznam výstupov v počte zodpovedajúcom jednej tretine priemerného počtu akademických zamestnancov (okrem vysokoškolských učiteľov vo funkcii profesora) k 31. 12. jednotlivých rokov hodnoteného obdobia, ktorých zaradila podľa odseku 8 do príslušnej oblasti výskumu. Ak je takto určený počet menší ako 20 výstupov, predloží vysoká škola za danú fakultu a oblasť výskumu 20 výstupov. Navyše predloží vysoká škola aj výstupy v počte zodpovedajúcom priemernému počtu akademických zamestnancov vo funkcii profesora na zodpovedajúcej fakulte a pôsobiacich v zodpovedajúcej oblasti výskumu podľa stavu k 31.12. jednotlivých rokov hodnoteného obdobia. Ak všetky prepočítané požadované výstupy sú zaradené do kategórie „A“ a vysoká škola má v danej oblastí výskumu aj ďalšie výstupy kategórie „A“, doloží tieto osobitne vo forme zoznamu, bez dokladovania separátmi. Zoznam bude použitý ako dodatočné kritérium na vzájomnú diferenciáciu kvality špičkových vysokých škôl. Ak by tento zoznam obsahoval publikáciu, ktorá nespĺňa kritériá na zradenie do kategórie „A“, zoznam ako celok nebude vôbec akceptovaný. 
(10)	Výstupy  spĺňajú  nasledovné kritériá:
a)	dátum zverejnenia výstupu spadá do hodnoteného obdobia,
b)	autorom výstupu, alebo jedným z autorov výstupu, je akademický zamestnanec fakulty zaradený v danej oblasti výskumu, ktorý pôsobil v čase zverejnenia výstupu na fakulte alebo študent študijného programu v odbore zaradenom v danej oblasti výskumu, ktorý študoval v čase zverejnenia výstupu na fakulte. V prípade publikácie je rozhodujúcim faktorom pre jej uznanie okrem uvedenia mena autora uvedenie názvu pracoviska na fakulte alebo názvu fakulty.)
c)	ak ide o výstup viacerých autorov, započítava sa fakulte z neho len časť patriaca autorovi (autorom) spĺňajúcemu podmienky uvedené v písmene b); ak je časť presne určená, berie sa táto časť, ak nie je určená, berie sa pomerná časť (napríklad pri výstupe 3 autorov, z ktorých dvaja sú z fakulty, sa takýto výstup započítava 2/3),
d)	aspoň 40 % výstupov musí byť z druhej polovice hodnoteného obdobia,
e)	najvyšší prepočítaný počet výstupov jedného akademického zamestnanca za hodnotené obdobie, ktorý možno započítať, je 5,
f)	autorom alebo spoluautorom výstupov predložených v počte odvodeného od počtu akademických zamestnancov vo funkcii profesor je akademický zamestnanec pôsobiaci vo funkcii profesora v čase zverejnenia výstupu.
(11)	Pre každý predkladaný výstup musí byť poskytnuté dostatočné množstvo informácií, aby sa dalo presne určiť o aký výstup ide, či ide o dielo jedného človeka alebo kolektívu, v akej fyzickej forme výstup existuje, a kde sa nachádza. 
(12)	Ak ide o výstup upravený smernicou ministerstva č. 13/2008-R zo 16. októbra 2008 o bibliografickej registrácii a kategorizácii publikačnej činnosti, umeleckej činnosti a ohlasov (ďalej len „smernica“), uvádza sa štandardný bibliografický záznam v súlade s touto smernicou.
(13)	Ak fakulta predkladá výstup, ktorý nie je upravený smernicou, uvedie sa
a)	názov výstupu,
b)	rok zverejnenia – uvedie sa rok, keď sa výstup stal verejne prístupným,
c)	typ výstupu – napríklad patent, softvér, umelecká prezentácia, výstava a pod.,
d)	autor a spoluautori,
e)	ďalšie významné podrobnosti charakterizujúce výstup, na základe ktorých bude možné jeho zaradenie do jednej z kategórií podľa odseku 24.
(14)	Pri hodnotení atribútu prostredia v hodnotenej oblasti sa berú do úvahy nasledovné , komponenty:
a)	rozsah a výsledky doktorandského štúdia (váha 1/6),
b)	kvalita akademických zamestnancov (váha 3/6),)
c)	objem finančných prostriedkov (grantov) získaných na projekty riešené na fakulte v hodnotenej oblasti v hodnotenom období (váha 1/6),
d)	kvalita výskumnej infraštruktúry (prístrojové vybavenie, knižnice, počítačové vybavenie - váha aspoň 1/6),
(15)	Na účely hodnotenia jednotlivých komponentov atribútu prostredia podľa odseku 14 predloží fakulta tieto údaje:
a)	údaje o doktorandskom štúdiu v jednotlivých rokoch hodnoteného obdobia obsahujúce údaje o dizertačných skúškach, údaje o absolventoch, údaje o počte doktorandoch vedených akademickými zamestnancami v jednotlivých rokoch hodnoteného obdobia, jeden výstup  každého riadne skončeného doktoranda v hodnotenom období, informácie o akademickej mobilite doktorandov (počet vyslaných a počet prijatých doktorandov a priemerná dĺžka pobytu – osobitne prijatí a vyslaní),
b)	v závislosti od podrobných kritérií hodnotenia v danej oblasti výskumu, informácie o tituloch akademických zamestnancov, podiel doktorov vied na celkovom počte akademických zamestnancov, podiel akademických zamestnancov, ktorí vykazujú -index rovnaký alebo vyšší než je hodnota určená pre danú oblasť výskumu, celkový počet citácií na výstupy akademických zamestnancov fakulty podľa WOS v danej oblasti výskumu publikované v hodnotenom období, domáce a zahraničné patenty, realizované patenty, unikátne technické diela, nové technológie, unikátne diagnostické a liečebné metódy, pozoruhodné umelecké diela a výkony, unikátne vedecké výsledky súvisiace s kultúrnym dedičstvom Slovenska; ďalšie mimoriadne počiny, ktoré preukazujú, že na fakulte pôsobia osobnosti medzinárodného významu vo vedeckej, resp. umeleckej práci, 
c)	zoznam výskumných projektov riešených v hodnotenom období na fakulte, na ktoré fakulta získala v hodnotenom období domáce granty a zahraničné granty, spolu s objemom týchto grantov, názvom výzvy, v ktorej sa o grant uchádzali, vrátane názvu poskytovateľa grantu, zodpovedným riešiteľom a trvaním projektu,
d)	charakteristiku prístrojového, informačného a počítačového vybavenia pre potreby výskumu,

(16)	Pri hodnotení atribútu ocenenia v hodnotenej oblasti sa berú do úvahy:
a)	celkový počet citácií na 10% najcitovanejších akademických zamestnancov fakulty podľa WOS a iných relevantných databázach za celé obdobie ich tvorivej činnosti (váha 1/2),; 
b)	ocenenia a vyznamenania získané akademickými zamestnancami a ich študentmi od externých domácich a zahraničných inštitúcií  za výsledky vo výskume, či vytvorené technické, umelecké a iné diela (váha 1/2), 
uskutočnené vyžiadané prednášky na konferenciách, alebo vyžiadaná prezentácia umeleckých diel alebo umeleckých výkonov,
členstvo v národných a medzinárodných výboroch v oblasti výskumu,
poverenia z externého prostredia svetových profesijných organizácii na organizovanie konferencií a iných vedeckých alebo umeleckých podujatí svetového a európskeho významu,
členstvo v edičných radách medzinárodných časopisov,
členstvo v národných a medzinárodných komisiách a porotách v oblasti vedy a umenia,
c)	, 
prípadné ďalšie skutočnosti, ktoré svedčia o uznaní dosiahnutých výsledkov fakulty v hodnotenej oblasti výskumu medzinárodnou a/alebo národnou komunitou.
(17)	Na účely hodnotenia atribútu ocenenia predloží fakulta výsledky fakulty podľa odseku 16 písm. b) v hodnotenej oblasti získaných akademickými zamestnancami fakulty v počte šestiny ich priemerného počtu k 31. 12. jednotlivých rokov hodnoteného obdobia, najmenej však v počte 15. Výsledky, ktoré fakulta predkladá v rámci tohto atribútu na hodnotenie, musia spĺňať nasledovné kritériá:
a)	dátum dosiahnutia výsledku spadá do hodnoteného obdobia,
b)	výsledok dosiahol akademický zamestnanec fakulty, ktorý pôsobil v čase jeho dosiahnutia na fakulte,
c)	viacnásobný výsledok podľa odseku 16 písm. b) pre ten istý výbor pre tú istú edičnú radu počas hodnoteného obdobia sa započítava iba raz.
(18)	Aspoň tretina výsledkov predložených fakultou musí byť z druhej polovice hodnoteného obdobia. 
(19)	Na účely hodnotenia atribútu ocenenia podľa odseku 16 písm. a) predloží fakulta zoznam a počet citácií na výstupy akademických zamestnancov fakulty v členení na evidované vo WOS-e, knižné a ostatné.
(20)	Hodnotenie pripravuje, vrátane uskutočňovania všetkých potrebných úkonov a vypracovania podkladov pre rokovanie Akreditačnej komisie, pracovná skupina) zriadená Akreditačnou komisiou. Hodnotenie schvaľuje Akreditačná komisia. Pre každú oblasť hodnotenia určuje Akreditačná komisia samostatnú pracovnú skupinu. Jedna pracovná skupina nemôže hodnotiť viac ako jednu hodnotenú oblasť. Akreditačná komisia môže hodnotenie pracovnej skupiny upraviť. Akreditačná komisia zverejňuje zoznam hodnotených výstupov a výsledkov predložených vysokou školou ako aj hodnotenie, ktoré im určila.
(21)	Každá pracovná skupina vypracuje podrobné pravidlá hodnotenia, podľa ktorých sa bude pri hodnotení v príslušnej oblasti postupovať. Ich súčasťou budú aj pravidlá na zabránenie vzniku konfliktu záujmov. Člen pracovnej skupiny sa nebude zúčastňovať na hodnotení výskumu fakúlt vysokej školy, na ktorej pôsobí, alebo v hodnotenom období pôsobil Vypracúvanie pravidiel hodnotenia pracovnými skupinami koordinuje a ich konečné znenie schvaľuje a zverejňuje pred začiatkom komplexných akreditácií Akreditačná komisia. 
(22)	Pracovná skupina zhodnotí na základe podkladov predložených vysokou školou výskumnú činnosť po jednotlivých atribútoch a pre každý atribút vypracuje hodnotenie atribútu a profil kvality.) V profile kvality pre daný atribút pracovná skupina určí percentuálne zaradenie posudzovaných činností resp. ukazovateľov do kategórií A, B, C a D. Hodnotenie atribútu sa odvodí z profilu kvality spôsobom uvedeným v odseku 27.
(23)	Percentuálne zastúpenie činností resp. ukazovateľov v jednotlivých kategóriách vo všetkých profiloch kvality sa zaokrúhľuje tak, aby bolo násobkom 5 %.) Postup pri zaokrúhľovaní je ilustrovaný v prílohe č. 1.
(24)	Pre atribút výstupov a atribút ocenenia sú základnými kritériami pre zaradenie do jednotlivých kategórií tieto kritériá:
a)	kategória A – špičková medzinárodná kvalita,
b)	kategória B – medzinárodne uznávaná kvalita,
c)	kategória C – národne uznávaná kvalita,
d)	kategória D – kvalita, ktorá nie je národne uznávaná, alebo príslušné činnosti nespĺňajú podmienky určené pre výskum v danej oblasti hodnotenia, prípadne neboli predložené.
(25)	Pre atribút prostredia sú základnými kritériami pre zaradenie do jednotlivých kategórií tieto kritériá:
a)	kategória A – špičková kvalita v rámci Slovenska,
b)	kategória B – nadpriemerná kvalita v rámci Slovenska,
c)	kategória C – priemerná kvalita v rámci Slovenska,
d)	kategória D – podpriemerná kvalita v rámci Slovenska.
(26)	Spôsob aplikácie základných kritérií na zaradenie do kategórií A až D pre jednotlivé atribúty navrhnú so zohľadnením špecifík jednotlivých oblastí hodnotenia príslušné pracovné skupiny a je súčasťou pravidiel hodnotenia podľa odseku 21. Akreditačná komisia koordinuje a schvaľuje vytváranie pravidiel hodnotenia tak, aby postup pracovných skupín pri hodnotení vrátane spôsobu aplikácie základných kritérií v jednotlivých hodnotených oblastiach bol konzistentný a dával v čo najväčšej miere porovnateľné výsledky.
(27)	Hodnotenie atribútu sa určí z jeho profilu kvality podľa percentuálnych zaradení jednotlivých činností resp. ukazovateľov pri priradení váh od 4 po 1 postupne kategóriám A až D. Kategórie pre hodnotenie/spodné hraničné hodnoty hodnotenia pre zaradenie do týchto kategórií sú: A/3,75; A-/3,50; B+/3,25; B/2,75; B-/2,50;  C+/2,25; C/1,75; C-/1,50; D+/1,25; D/1,00.
(28)	Na základe profilov kvality v jednotlivých atribútoch podľa odseku 6 sa určí celkový profil kvality výskumnej činnosti fakulty v hodnotenej oblasti ako vážený priemer profilov jednotlivých atribútov podľa odseku 6 s váhami, ktoré pre jednotlivé hodnotené oblasti navrhnú pracovné skupiny a schváli Akreditačná komisia. Váha atribútu výstupov musí byť najmenej 55 %,  váha atribútu prostredia najmenej 15 % a váha atribútu ocenenia najmenej 20 %. Váhy pre jednotlivé hodnotené oblasti sú súčasťou pravidiel hodnotenia podľa odseku 21.
(29)	Z celkového profilu kvality sa určí postupom podľa odseku 27 celkové hodnotenie výskumnej činnosti fakulty v hodnotenej oblasti, za ktoré sa v hranatej zátvorke uvedie priemerný počet akademických zamestnancov za hodnoteného obdobie, ktorých výstupy sa hodnotili.
(30)	V osobitne odôvodnených prípadoch, najmä pri hodnotení nových vysokých škôl a fakúlt a pri hodnotení v oblasti umenia, možno po odsúhlasení Akreditačnou komisiou použiť pri hodnotení upravenú formu niektorého z uvedených kritérií. Pri úprave kritéria musí ostať zachovaný princíp, z ktorého kritérium vychádza.  O použití upraveného kritéria musí Akreditačná komisia rozhodnúť formou osobitného uznesenia.

Príloha č. 1
Príklad použitia navrhovanej metodiky na hodnotenie atribútu výstupov
Na fakulte X univerzity Y, ktorá prejde komplexnou akreditáciou v roku 2014, sa uskutočňujú študijné programy patriace k oblasti výskumu 13 – Vedy o živej prírode. Fakulta zaradí do danej oblasti 110 akademických zamestnancov, v tom 20 akademických zamestnancov vo funkcii profesora, a teda predloží 50 výstupov výskumu patriacich do tejto oblasti spĺňajúcich podmienky podľa odseku 10. 
Pracovná skupina Akreditačnej komisie zaradí každý z predložených výstupov do jednej z kategórií A až D, podľa toho, či ide o výstup špičkovej medzinárodnej kvality, medzinárodne uznávanej kvality (tu by mohlo pre publikáciu byť kritériom jej uverejnenie v karentovanom časopise), národne uznávanej kvality alebo kvality nedosahujúcej národný štandard.
	Nech je výsledok tohto zaradenia nasledujúci: Kategória A – 3 výstupy (t. j. 6 % všetkých výstupov), kategória B – 12 výstupov (t. j. 24 %), kategória C – 29 výstupov (58 %), kategória D – 6 výstupov (t.j. 12 %). 
Profil kvality pre atribút výstupov bude (po zaokrúhlení podľa odseku 22) štvorica čísel (5; 25; 60; 10).
Hodnotenie atribútu sa podľa odseku 27 vypočíta nasledovne:
(5 x 4 + 25 x 3 + 60 x 2 + 10 x 1)/100 = 2,25, v znakovom vyjadrení to bude C+.
Výrok o hodnotení kvality výskumu pre atribút výstupov bude potom znieť nasledovne:
Fakulta X univerzity Y dosahuje v oblasti výskumu 13 – Vedy o živej prírode pre atribút výstupov výskumu hodnotenia C+ s profilom (5; 25; 60; 10)[110]
Príklad postupu pri výpočte celkového profilu z profilov jednotlivých atribútov s rôznymi váhami so zaokrúhlením na 5 %
Zoberieme príklad troch profilov P1=(25; 20; 40; 15), P2=(35; 30; 15; 20) a P3=(10; 30; 40; 20). Váha profilu P1 nech je 50% (0,5), váha P2 nech je 35% (0,35) a váha P3 nech je 15% (0,15). 
Celkový profil získaný z profilov P1, P2 a P3 s použitím váh  0,5 – 0,35 – 0,15 so zaokrúhlením na 5 % sa získa nasledovnou postupnosťou krokov:
1. krok – Určenie výsledného profilu pred zaokrúhlením ako váženého súčtu pôvodných profilov: P = 0,5*P1 + 0,35*P2 + 0,15*P3 = (26,25; 25,00; 31,25; 17,50)
2. krok – Určenie kumulatívnych súčtov pre jednotlivé zložky profilu P zľava: 
PK = (26,25; 51,25; 82,5; 100,00)
3. krok – Zaokrúhlenie jednotlivých zložiek PK na 5 s tým, že 2,5 a 7,5 sa zaokrúhľuje nahor: 
PKZ = (25; 50; 85; 100)
4. krok – Určenie výsledného zaokrúhleného profilu PZ ako rozdielov medzi susednými zložkami profilu PKZ: PZ = (25; 50-25; 85-50; 100-85) = (25; 25; 35; 15).
Uvedeným spôsobom sa získa zaokrúhlený profil, ktorého súčet zložiek je 100, pričom zaokrúhlenia z prvých zložiek profilu sa neprejavia až v poslednej zložke, ako by to bolo pri zaokrúhľovaní bez medzikroku s kumulatívnymi súčtami.